RO
C 493/50
Jurnalul Oficial al Uniunii Europene
27.12.2022
Marți, 7 iunie 2022
H. întrucât deconectarea fizică a insulelor și depărtarea lor de continent creează și alte constrângeri, inclusiv pentru piața muncii, legăturile de transport sustenabile și mobilitate, importul de materii prime și de produse de consum, accesul produselor insulare pe piețele externe învecinate, educație, sănătate, activitate economică, acces la apă potabilă și salubritate, aprovizionare cu energie și instalații de gestionare a deșeurilor; întrucât această deconectare geografică face ca tranziția verde a acestor teritorii spre o economie neutră climatic să fie mult mai anevoioasă;
I.
întrucât accesul egal la măsuri de calificare, perfecționare și recalificare de calitate și inclusive, și totodată informații despre resursele de competențe, consiliere, educație și formare profesională pentru toți oamenii, inclusiv pentru cei care trăiesc în zone rurale sau izolate și insule, este esențial pentru o competitivitate sustenabilă, dreptate socială și reziliență;
J.
întrucât, în conformitate cu articolul 349 din TFUE, pentru regiunile ultraperiferice, care în marea lor majoritate sunt insule, UE trebuie să adopte măsuri specifice menite să stabilească condițiile de aplicare a politicilor comune ale UE în regiunile respective, mai cu seamă în domenii precum politicile vamale și comerciale, politica fiscală, zonele libere, agricultura și pescuitul, condițiile de aprovizionare cu materii prime și bunuri de consum esențiale, ajutoarele de stat și condițiile de acces la fondurile structurale și la programele orizontale ale Uniunii; întrucât măsurile specifice din toate aceste domenii contribuie la întărirea coeziunii economice, sociale și teritoriale în UE;
K. întrucât de multe ori, în timpul pandemiei de COVID-19, lucrătorii sezonieri și detașați nu au dispus de asistență medicală de bază, de cazare decentă, de echipamente individuale de protecție și nici de informații pertinente; întrucât de multe ori ei nu au avut acces corespunzător sau nu au avut deloc acces la sistemele de protecție socială din statele membre gazdă, de pildă la indemnizații pentru concedii medicale și șomaj de scurtă durată; întrucât mobilitatea lucrătorilor depinde enorm de mijloacele de transport disponibile, iar lucrătorii din insule și din regiunile ultraperiferice ale Uniunii au fost deosebit de afectați;
L. întrucât consecințele sociale, economice, de mediu și culturale pe termen lung ale crizei COVID-19 asupra teritoriilor insulare ale Uniunii stârnesc foarte multă îngrijorare, iar relansarea europeană nu trebuie să neglijeze insulele, nici să genereze noi disparități regionale; întrucât criza provocată de pandemia de COVID-19 a demonstrat că economiile insulare sunt foarte vulnerabile la astfel de evenimente;
M. întrucât ratele șomajului din insule, deseori ridicate și care tind să fie mai ridicate decât pe continent, au fost exacerbate grav de criza provocată de pandemia de COVID-19, afectându-i mai ales pe tineri;
N. întrucât insulele și regiunile ultraperiferice se află în prima linie a schimbărilor climatice, fiind afectate de creșterea nivelului mării și de eroziunea costieră și de încălzirea și acidificarea mărilor și oceanelor, dar și de amplificarea frecvenței și violenței dezastrelor naturale, precum cicloanele, erupțiile vulcanice, incendiile forestiere și furtunile, inundațiile, seceta și problemele cu deșertificarea, care pot avea efecte negative asupra agriculturii și aprovizionării cu alimente și pot provoca multiple forme de daune economice, sociale și de mediu; întrucât ele pot fi excelente bancuri de testare pentru o serie de procese de tranziție ecologică și multe aspiră la autonomia energetică cu ajutorul energiilor regenerabile;
O. întrucât insulele dispun de numeroase atuuri care trebuie puse mai bine în valoare;
P. întrucât bogăția de specii și ecosisteme de pe insule este excepțională; întrucât ecosistemele insulare sunt grav amenințate de impactul schimbărilor climatice și ar trebui ocrotite;
Q. întrucât, pe multe insule, zonele interioare sunt în urmă față de regiunile de coastă ca dezvoltare economică și accesibilitate a serviciilor;